คุมความจ้าแสงป้ายแอลอีดี สภา กทม.ชี้กระทบจราจร-กทม.สั่งโยธา ผังเมืองศึกษา
ผู้สื่อข่าวรายงานว่า ในการประชุมสภา กทม.เมื่อวันที่ 21 ต.ค.58 พล.ท.โชติภณ จันทร์อยู่ สมาชิกสภา กทม.ได้เสนอญัตติ เรื่อง ขอให้ กทม.ตรวจสอบและดำเนินการกับป้ายโฆษณาประเภทแอลอีดีที่ทำให้เกิดความเดือดร้อนรบกวนการดำเนินชีวิตของประชาชนที่อาศัยอยู่บริเวณใกล้เคียง ส่งผลกระทบต่อการมองเห็นสภาพการจราจร เพราะแสงไฟจากป้ายโฆษณาเป็นอันตรายต่อสายตา,นายจุมพล สำเภาพล รองผู้ว่าฯ กทม. ชี้แจงที่ประชุมว่า การติดตั้งป้ายโฆษณาประเภทแอลอีดีนั้นปัจจุบันมีจำนวน 72 ป้าย ติดตั้งบนพื้นดิน จำนวน 29 ป้าย และติดตั้งบนอาคาร 43 ป้าย ที่ผ่านมาได้รับเรื่องร้องเรียนเกี่ยวกับป้ายโฆษณาประเภทแอลอีดีมากที่สุด เนื่องจากมีแสงจ้ามากเกินไป และการเคลื่อนไหวของภาพทั้งแนวดิ่งและแนวนอนส่งผลกระทบต่อผู้ใช้รถ ถนน ซึ่งอาจก่อให้เกิดอันตรายได้ โดยปัจจุบันมีกฎหมายที่เกี่ยวข้องกับกรณีดังกล่าวคือกฎกระทรวง ออกเมื่อปี 2548 ที่กำหนดความเข้มของแสงไฟจากป้ายโฆษณาให้อยู่ในลักษณะที่ไม่มีผลกระทบต่อประชาชน แต่ไม่ได้กำหนดหรือระบุรายละเอียดชัดเจน กทม.จึงสั่งการให้สำนักโยธาหารือกับกรมโยธาและผังเมือง เพื่อขอออกรายละเอียดเพิ่มเติม หรือออกเป็นบทบัญญัติ กทม.เพื่อกำหนดความเข้มของแสงเพื่อไม่ให้กระทบต่อสายตาของประชาชน โดยอาจนำมาตรฐานแสงไฟจากรถยนต์ที่กระทบต่อประชาชนเป็นกรณีศึกษาในการกำหนดค่าความเข้มแสงไฟจากป้ายโฆษณา,นอกจากนี้ ป้ายโฆษณาที่มีการเคลื่อนไหว ซึ่งขณะนี้ยังไม่มีกฎหมายกำหนดห้วงเวลา หรือรอบในการเคลื่อนไหวของภาพนั้น ส่วนนี้อาจกระทบต่อผู้สัญจรบนถนน จึงจำเป็นต้องมีการกำหนดให้ชัดเจนด้วย เพื่อไม่ให้เป็นอันตรายต่อประชาชนที่อยู่ใกล้เคียงและผู้ที่ใช้สัญจรเส้นทางบริเวณนั้น และเพื่อความปลอดภัยในชีวิตและทรัพย์สินของประชาชนอีกด้วย.
การติดตั้งป้ายโฆษณาประเภทแอลอีดีนั้นปัจจุบันมีจำนวน 72 ป้าย ติดตั้งบนพื้นดิน จำนวน 29 ป้าย และติดตั้งบนอาคาร 43 ป้าย ที่ผ่านมาได้รับเรื่องร้องเรียนเกี่ยวกับป้ายโฆษณาประเภทแอลอีดีมากที่สุด เนื่องจากมีแสงจ้ามากเกินไป 
ข่าว กทม.,โชติภณ จันทร์อยู่,ตรวจสอบ,ป้ายโฆษณา,แอลอีดี,แสงไฟ,อันตรายต่อสายตา,จุมพล สำเภาพล,ข่าว,ไทยรัฐออนไลน์